Ана Ахматова
Написах такива слова…

Превод от руски: Иван Николов, 1974

chitanka.info

Написах такива слова,

които да кажа, не смея.

Главата ми болка скова

и тялото странно немее.

Свирка обажда се пак,

тлее в сърцето загадка,

тъне под ситния сняг

стара крокетна площадка.

Скъсай над мен, листопад!

Мисли, помръквайте вече!

Който е весел и млад,

няма защо да му преча.

Прошка реших да ви дам

зарад шегата нелека…

Утре ще дойдете сам

с първата снежна пътека.

Дъхави свещи навред

ще ни запалят и в този

миг ще получим букет

оранжерийни рози.

1911

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.